Udsigten til tvungen ferie herhjemme i Danmark på grund af coronaen, har fået rekordmange danskere til at investere i deres eget sommerhus. Og det gælder bestemt også her i Nordjylland. Der begynder derfor at være rift om de sommerhuse, der er tilbage på markedet. - Det går helt fantastisk. I maj måned har vi solgt væsentlig mere end i maj sidste år. At salget er blevet så godt, som det er blevet, havde jeg ikke forventet, fortæller Mark Holm Frost, der er ejendomsmægler, hos home i Hals. I maj blev der solgt 330 sommerhuse i Region Nordjylland. Det er 156 flere end maj sidste år. – en stigning på 90 procent. Det viser foreløbige tal fra Boligsiden, der derfor ikke tager højde for eventuelle annullerede handler. - Der er mange, der tænker lige nu, at de ikke har mulighed for at tage ud og rejse, og så vil de gerne have et sommerhus i stedet for, så de har mulighed for at få det her getaway, hvor de kan nyde tilværelsen og være på ferie i stedet for at være derhjemme, siger Mark Holm Frost. Home har i maj måned sat ny rekord med flest solgte sommerhuse på én måned nogensinde.  Også hos Nybolig i Hals melder man om skyhøje salg. - Der er blevet solgt tre gange så mange sommerhuse i maj i år i forhold til maj sidste år, jubler Mette Marie Pallisgaard, der er butikschef og ejendomsmægler hos Nybolig i Hals. Hun mener, der er flere årsager til, at salget går så godt. - I 2017 blev der åbnet op for en 75 procents-belåning, der blev åbnet op for nogle bedre udlejningsmuligheder, og at man kunne bebo sit sommerhus efter et år som pensionist. Det gav det første ryk, og nu bliver der så bare skubbet endnu mere til den bold, der ruller – og den ruller stærkt, forklarer hun. Det enorme salg betyder også, at udvalget af sommerhuse i juni er rekordlavt. Netop nu er der 7.500 at vælge imellem på landsplan. Det er 32 procent færre end på samme tidspunkt sidste år, viser nye tal fra Boligsiden.

Opsummering:
I maj blev der solgt 90 procent flere sommerhuse end i samme periode sidste år.